એકતરફી સમાધાનકારી વલણ હોવાથી વિના કોઈ રોકટોક, મનદુઃખ કે મતભેદ તમારું લગ્નજીવન સડસડાટ ચારેક વર્ષના સુખના પાટા ઉપર દોડી ગયું. પરંતુ વીતેલું આ ચાર વર્ષીય સુખી કહી શકાય એવું દાંપત્યજીવન તમને માતૃત્વનાં કોઈ એંધાણ ના આપી શક્યું. ત્યારે તમારાં સાસુએ ડરતાં ડરતાં કહ્યું, “અરે અનિતા, કોઈ ડૉક્ટર પાસે ચેક-અપ કરાવી લો તો?” સાસુની વાત કંઈક સાચી લાગતાં તમે તમારા પતિ વિશ્વાસ સાથે ડૉક્ટરી ચેક-અપ માટે તૈયાર થઈ ગયાં.